गोदान दिल्ली , 22 आगस्ट : भारतनि सेथि आइजो टेबोल टेनिस गेलेगिरि मनिका बात्राया बे बोसोरनि हादातनि गुबुन मोनसे देरसिन गेलेमु बान्था खेल रत्ननि थाखाय सायख'जाबाय । खेल रत्न बान्थाखौ आजावनो हागोननि खुसिजों गेलेगिरि मनिका बात्राया बुङोदि , राजिब गान्धी खेल रत्न बान्थाया आंनि गेलेनायखौ साबसिन आरो गोख्रोंसिन खालामनो उफ्रा बिबान होबावदों । बे बान्थानि गेजेरजों आं आंनि गेलेनायखौ फैगौ समाव गोख्रोंसिन नाजालांगोन होन्नानै गेलेगिरिया बुंथियो । मनिका बात्राया बुंबावोदि , बे बोसोरनि राजिब गान्धी खेल रत्न बान्थानि थाखाय सायख'जानाया आंनि जोबोद मान सन्माननि गोग्गाथावना बाथ्रा । बेनिखायनो सिगाङाव आं इसोरनिसिम फोथायनाय लानानै फिन खेबसेबाव गेलेमु बिफान , साइ , भारतीय तेल निगम , आंनि बान्जायग्रा , भारतीय टेबोल टेनिस आफाद आरो पुणेयाव थानाय ट्रेनिं सेन्टारखौ साबायखर जासियो होन्नानै गेलेगिरिया बुंबावो । मख'नो गोनांदि , मनिका बात्राया थांनाय 2018 नि कमनवेल्ट गेम्सआव सनानि मेडेल देरहानो हानायनि अनगायैबो एसियान गेम्सआवबो ब्रन्जनि मेडेलखौबो देरहानो हाबोदोंमोन । मनिका बात्राया हादतनि जानानै गुबुन गुबुन मुलुगनां थाखोनि टेबोल टेनिस बादायलायनायफोराव बाहागो लाबोनाय भारतनि गुबुन सासे गोख्रों आइजो गेलेगिरि महरै मिथिसार जादों । रायखांनो गोनां बहाथ्राया बेनोदि , बे सोलिफु बोसोरनि राजिब गान्धी खेल रत्न बान्थायाव मनिका बात्राजों लोगोसे भारतनि क्रिकेट हान्जानि लेङाइ केप्टेन रहित शर्मा , रेस्टलार बिनेस पगात , भारतनि आइजो हकि हान्जानि केप्टेन रानि राम्पाल , पेरा एटेलिटिक गेलेगिरि मरियप्पन तेंगावेल मोनखौ सायख'नाय जादों । 
खेल रत्नआ आंनि गेलेनायखौ साबसिन खालामनो बिबान होबावदों : मनिका बात्रा